Na 15. sjednici Gradskoga vijeća donesen Proračun Grada Crikvenice za 2015. godinu
Na jučerašnjoj, 15.  sjednici Gradskoga vijeća, prihvaćen je nakon kraće rasprave Prijedlog Proračuna za 2015. godinu sa svim pratećim dokumentima sa 10 glasova za, jednim glasom protiv i pet suzdržanih. Uz dva amandmana koja je predložio gradonačelnik prihvaćena je i većina vijećničkih amandmana. Proračun Grada planiran je sa 91.949.797,00 kuna, što je 4.560.389,62 kuna više nego za 2014. godinu.
Većinom glasova su prihvaćene i III. Izmjene i dopune Proračuna Grada Crikvenice za 2014. godinu. Istima je Proračun za 2014. smanjen u iznosu od 976.048,48 kuna. 
Prihvaćena je i Odluka o donošenju Izmjena i dopuna PP uređenja Grada Crikvenice kojom se je utvrdila lokacija za uređenje i izgradnju novog groblja u Crikvenici, Odluka je donijeta sa 10 glasova za, jednim protiv i šest suzdržanih. Na dnevnom redu bila je i Odluka o izradi UPU-a groblje Crikvenica – Zoričići (G3) koja je također prihvaćena većinom glasova, a ona određuje smjernice i uvjete za izgradnju groblja. 
	Gradsko vijeće je jednoglasno donijelo Odluku o podizanju spomenika braniteljima Domovinskog rata na području Grada Crikvenice. U svrhu ostvarivanja ciljeva ove Odluke, Gradsko vijeće će osnovati Povjerenstvo za postavljanje  Spomenika braniteljima. Ova Odluka je prvi korak u realizaciji zajedničkog dogovora  udruga i predstavnicima Grada Crikvenice o što hitnijoj izgradnji spomen-obilježja poginulim hrvatskim braniteljima i žrtvama rata.
